"ฮั่วเซ่งฮง" ภัตตาคารจีนเก่าแก่ชื่อดังจากเยาวราช  เปิดตั้งแต่ปี พ.ศ. 2516 ปัจจุบันมีขยายกว่า 16 สาขา เราเลือกมาสังสรรค์กับครอบครัว ที่สาขาสุขุมวิท 101 ถ้ามาบีทีเอสสามารถลงสถานีปุณณวิถี หรือถ้าขับรถมาลงทางด่วนสุขุมวิท 62   ลงมาตามทางวิ่งมาถึงหน้าปากซอยเลี้ยวขวา วิ่งมาเรื่อยๆ ร้านอยู่ก่อนซอย 101 จะมีป้ายร้านขนมชื่อ mui กะฮั่วเซ่งฮง เลี้ยวเข้าไปเลย แต่ถ้าเลี้ยวไม่ทัน ก็เลี้ยวเข้าซอย 101 ทางเข้าร้านอีกประตูจะอยู่ซ้ายมือเลย มีที่จอดรถกว้างขวาง  ร้านตกแต่งแบบแนวจีน ดูกว้างขวางสะอาดตา  แต่ต้องโทรนัดหมายล่วงหน้า พนักงานให้บริการดี วันนี้เราเลือกสั่งเป็นเซ็ตโต๊ะจีน 2 โต๊ะ คล้าย ๆ กัน ต่างกันตรงเมนู เป็ดปักกิ่ง-เป๊าฮือ กับกระเพาะปลา-หูฉลาม  ข้าวผัดฮ่องกง-หมี่ซั่วทรงเครื่อง ส่วนเมนูอื่นสั่งคล้าย ๆ กัน

เซ็ต 4,500 บาท
1. ออเดิร์ฟสายรุ้ง ในเซ็ตจะมี บาโลน่าไก่ บาโลน่าหมู เป็ดย่าง ไข่เยี่ยวม้า ยำแมงกระพรุน 
2. หูฉลามน้ำแดง หูฉลามตุ๋นในน้ำแดง เหยาะจิ๊กโฉ่ เพิ่มความเปรี้ยวนิด เหยาะพริกไทย เพิ่มความหอมหน่อย ซดร้อน ๆ กำลังดี
3. สลัดกุ้งกรอบผลไม้ กุ้งชุบแป้งทอดมาร้อนกรอบนอก ด้านในเป็นกุ้งใสตัวใหญ่ เคี้ยวแล้วเด้งดึ๋งเพลินเลย 
4. เป๊าฮือสี่สหาย เป๊าฮือผัดน้ำมันหอย กับคะน้าฮ่องกง ลวกมาได้นิ่มกำลังดี ไม่เหนียวเลยเคี้ยวเพลิน กินคู่กับซอสน้ำมันหอยเพิ่มรสชาติ
5. โหงวก้วยกระทงเผือก มี 2 กระทง ตัวกระทงทอดมา เราว่าเส้นเผือกติดกันเป็นแพไปหน่อย เลยรู้สึกไม่กรอบเคี้ยวเพลินแบบทุกที แฮมหั่นเต๋า ผัดมากับไก่ชุบแป้งทอด แปะก้วย พริกสด เกาลัด แบะเห็ดหอม อร่อยรสชาติดี 
6. ต้มยำกุ้งหม้อไฟ ต้มยำรสแซ่บถูกใจสมาชิกทุกคน เปรี้ยวเค็มเผ็ดหวานลงตัวถูกใจ แต่เนื้อกุ้งเรารู้สึกว่าเละไปนิดนึงไม่รู้ว่าเพราะต้มนาน หรือกุ้งไม่สด แต่ก็ไม่ถึงกับแย่อะไรนะคะ
7. ปลากระพงทอดยำมะม่วง ปลากระพงทอดกรอบ เสิร์ฟพร้อมยำมะม่วงรสจัด อร่อยแค่ไหนไม่รู้ รู้ว่าเกลี้ยงจานเลยค่ะจานนี้
8. ข้าวผัดฮ่องกง ข้าวผัดแบบรสจืดผัดมากับกุ้งสดตัวโตเด้งดึ๋ง พร้อมกุนเชียงรสหวาน สมาชิกชอบกันมาก
9. ขนมหวาน-โอนี่แปะก้วย ข้าวเหนียวราดด้วยเผือกกวนรสหวาน พร้อมแปะก้วย และพุทราเชื่อมอร่อยดีค่ะ แต่รสค่อนข้างหวานพอควรเลย น้ำตาลอาจมีขึ้นได้หล่ะงานนี้ 5555

ส่วนอีกเป็นเซ็ต 4 พัน คล้าย ๆ กันค่ะ ต่างกัน 3 อย่าง คือ กระเพาะปลาน้ำแดง เป็ดปักกิ่ง และ หมี่ซั่วทรงเครื่อง
1. ออเดิร์ฟสายรุ้ง
2. กระเพาะปลาน้ำแดง-กระเพาะปลาทอดกรอบ ตุ๋นในน้ำแดงรสชาติเข้มข้น เหยาะจิ๊กโฉ่ เพิ่มความเปรี้ยวนิด เหยาะพริกไทย เพิ่มความหอมหน่อย ซดร้อน ๆ กำลังดี
3. เป็ดปักกิ่ง เนื้อเป็ดย่างบางกรอบสไลด์มาแต่ส่วนหนัง ห่อด้วยแป้ง ใส่ผักต้นหอม แตงกวา ราดด้วยน้ำจิ้มรสออกหวานนำเค็มตาม ฟินสุด ๆ กับเมนูนี้
4. สลัดกุ้งกรอบผลไม้
5. โหงวก้วยกระทงเผือก
6. ต้มยำกุ้งหม้อไฟ
7. ปลากระพงทอดยำมะม่วง
8. หมี่ซั่วทรงเครือง หมี่ผัดกับแฮม และไก่ ผัดมาได้หอม รสชาติดีเลยค่ะ
9. ขนมหวาน-โอนี่แปะก้วย

โดยรวมอาหารอร่อยและคุณภาพดีค่ะ พนักงานบริการดีนะคะ แต่ช่วงหัวค่ำลูกค้าเยอะมาก ที่จอดรถที่ดูกว้างขวางกับดูแน่นไปถนัดตา แอบสงสารพนักงานเลยค่ะหัวหมุนเลย แม้จะมีพนักงานหลายคนแล้วก็ตามนะคะ ก็ถ้อยทีถ้อยอาศัยรอกันไปนิดนึงค่ะ ไม่ได้รีบร้อนอะไร ออกจากร้านมีลูกค้ารอต่อคิวอีกหลายราย